Diari Oficial de la Generalitat Valenciana


Sumari del DOGV 5710, del 25-02-2008 (2008/2312)

RESOLUCIÓ de 13 de febrer de 2008, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes destinades a la modernització i difusió de les destinacions turístiques de la Comunitat Valenciana per a l'exercici 2008.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5710

Data del DOGV
:   25-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2312


Data del document
:   13-02-2008

Organisme emissor
:   Agència Valenciana del Turisme

Tipus de document
:   Resolució

Correcció d'errades

Anàlisi jurídica

 Descriptors 

:   * Agència Valenciana del Turisme
    * suport econòmic
    * indústria hotelera
    * publicitat
    * promoció comercial
    * organització patronal
    * turisme
    * turisme rural
    * ajuda pública

RESOLUCIÓ de 13 de febrer de 2008, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes destinades a la modernització i difusió de les destinacions turístiques de la Comunitat Valenciana per a l'exercici 2008. [2008/2312]  
La Llei 3/1998, de 21 de maig, de la Generalitat, de Turisme de la Comunitat Valenciana i el Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme establixen com a objectius de l'administració turística valenciana la modernització i difusió de l'oferta turística de la Comunitat Valenciana dins i fora del seu àmbit territorial. Amb això es pretén comunicar al públic nacional i internacional una imatge atractiva de la Comunitat i, també, promocionar la diversitat dels seus productes turístics.   
Fent ús de la potestat de foment que les dites normes establixen a favor de l'Agència Valenciana del Turisme, i amb l'experiència acumulada per l'Agència en aplicació d'esta regulació en els exercicis anteriors, s'establix que els beneficiaris seran les associacions d'empreses del sector turístic de la Comunitat Valenciana. Estes ajudes pretenen constituir, per tant, una línia àgil de resposta al sector per a actuacions promocionals en situacions que requerisquen un suport específic, a partir de la bona imatge de les pròpies associacions en els seus assentaments socials.   
Per tot el susdit i, en virtut de les facultats que em conferix l'article 5 de l'esmentat Decret 209/2004, atés, igualment, el Decret 9/2000, de 25 de gener, del Govern Valencià, sobre la concessió d'ajudes en matèria de turisme, l'Orde de 12 de gener de 2007, de la conselleria de Turisme, sobre la concessió d'ajudes per a creació, modernització i millora de l'oferta turística de la Comunitat Valenciana, així com el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat i la Llei 38/2003, de 17 de novembre, General de Subvencions i, també, el seu reglament aprovat pel Reial Decret 887/2006, de 21 de juliol, resol:  
CAPÍTOL I  
Règim d'ajudes  
Article 1. Objecte   
1. L'objecte de les ajudes consistix en el suport a la realització d'actuacions de promoció dirigides a difondre la imatge de les destinacions turístiques de la Comunitat Valenciana.  
2. El règim d'ajudes s'aplicarà tal com es determina en els articles següents.  
Article 2. Línia pressupostària  
1. L'import global màxim destinat a atendre les ajudes convocades en la present resolució és de 400.000 euros. Este import es finança a càrrec de la línia pressupostaria es000080 del capítol IV, Programa Pressupostari 32 Incentius, Subprograma 324 Suport a la Modernització i Difusió de les Destinacions Turístiques.  
Article 3. Compatibilitat de la present convocatòria d'ajudes amb la política de la competència de la Unió Europea.   
1. Les ajudes regulades i convocades per esta resolució complixen amb el que disposa el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes «de minimis» i, per tant, queden exemptes de l'obligació de notificació prèvia a la Comissió Europea, per no reunir tots els criteris establits en l'art. 87.1 del Tractat CE sobre la política de la competència de la Unió Europea.   
2. D'acord amb allò establit per l'article 3.4 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present resolució ha complit amb l'obligació establida en eixe decret amb l'enviament de l'informe previ a la Direcció General d'Economia de la conselleria d'Economia i Hisenda, justificant la no subjecció d'esta convocatòria d'ajudes a la política de competència de la Unió Europea  
Article 4. Actuacions subvencionables  
1. Les subvencions objecte d'esta convocatòria tindran com a finalitat atendre les despeses derivades de la realització d'actuacions de promoció dirigides a la difusió de la imatge de les diferents destinacions turístiques de la Comunitat Valenciana.   
En concret, seran objecte de subvenció, entre altres, les actuacions següents:  
a) Campanyes publicitàries de comunicació en els mitjans.  
b) Elaboració i edició de material promocional.  
c) Presència en fires en què no hi haja participació pròpia i directa de l'Agència Valenciana del Turisme.  
d) Accions de promoció en l'exterior i de recepció de touroperadors, periodistes o altres organitzacions que contribuïsquen a la difusió i la promoció de les destinacions turístiques.  
e) Confecció, disseny i difusió de pàgines web i, en general, projectes de màrqueting online que afavorisquen la promoció de les pàgines web amb orientació al client.  
f) Assistència a la implementació de mesures exigides per la normativa que afecte les empreses turístiques.   
g) Excepcionalment aquelles que, segons el parer de l'Agència Valenciana del Turisme, contribuïsquen a la consecució de l'objecte descrit amb anterioritat, inclús respecte a la dotació per a equipament i millora efectiva de la imatge de la seu de l'associació.  
2. Amb caràcter general, les actuacions objecte de subvenció hauran de contribuir de manera rellevant a la promoció i difusió turística d'una destinació, a través dels diferents mecanismes publicitaris del beneficiari. Queden excloses de la subvenció les activitats promocionals organitzades a la Comunitat Valenciana.  
3. No podran incloure's entre les partides a subvencionar: lloguers dels locals, despeses d'oficina, consums d'energia o altres subministraments i, en general, tots aquells que no estiguen estrictament vinculats a la realització de l'actuació subvencionable. En cap cas no seran objecte de subvenció les despeses de personal.   
4. L'import de l'ajuda per cada línia pressupostària serà d'un màxim de 60% del cost elegible de l'actuació, amb un límit de 60.000 €. En els supòsits de reiteració d'una mateixa actuació durant més de tres exercicis pressupostaris, l'Agència Valenciana del Turisme podrà aplicar mòduls correctius a la intensitat de l'ajuda corresponent.  
5. Les ajudes que s'establixen en la present resolució tindran la consideració de subvenció a fons perdut.  
6. Només serà subvencionable l'IVA satisfet per l'adquisició de béns i servicis quan el beneficiari acredite documentalment l'exempció o no subjecció al dit impost o que l'import de l'impost forma part del cost de l'actuació subvencionable i no serà susceptible de recuperació o compensació.   
7. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a executar pel beneficiari.  
8. En tractar-se d'ajudes qualificades com «de minimis», d'acord amb el que establix art. 2.1 el Reglament (CE) núm. 1998/2006, de 15 de desembre de 2006 de la Comissió, les ajudes totals concedides als beneficiaris d'estes no podran excedir els 200.000 euros en el període de tres exercicis fiscals.   
Article 5. Beneficiaris  
1. Podran sol·licitar ajudes les associacions d'empreses del sector turístic amb seu a la Comunitat Valenciana.  
CAPÍTOL II  
Procediment  
Article 6. Presentació de sol·licituds i documentació  
1. Els sol·licitants hauran de presentar la documentació següent:  
a) Instància de sol·licitud en imprés normalitzat disponible en www.comunitat-valenciana.com/institucional.  
Excepte manifestació contrària expressada per escrit, la presentació de la sol·licitud comportarà l'autorització a l'Agència Valenciana del Turisme per a demanar els certificats justificatius de trobar-se al corrent en el pagament de les obligacions tributàries i davant la Seguretat Social, a emetre per l'Agència Estatal d'Administració Tributària, per la conselleria d'Economia, Hisenda i Ocupació i per la Tresoreria General de la Seguretat Social. En tot cas, l'Agència Valenciana del Turisme podrà requerir-la del sol·licitant en el cas que la informació obtinguda presentara alguna incidència.  
b) Documentació acreditativa i identificativa de l'associació sol·licitant.  
c) DNI o document equivalent dels representants legals de l'associació, així com acreditació de la seua representació.  
d) Fotocòpia del CIF/NIF.  
e) Documentació acreditativa de trobar-se al corrent de les obligacions tributàries i davant la Seguretat Social, en els termes establits en l'Orde de 30 de maig de 1996 de la conselleria d'Economia, Hisenda i Ocupació:  
- Alta referida a l'exercici corrent o últim rebut de l'Impost d'Activitats Econòmiques (IAE), junt amb una declaració responsable de no haver-se donat de baixa en la matrícula de l'esmentat impost. Si el sol·licitant estiguera exempt del dit impost, acreditarà esta circumstància mitjançant declaració responsable.  
- En cas d'haver presentat un escrit que no autoritza la seua obtenció per l'Agència Valenciana del Turisme, hauran d'aportar-se els documents següents:  
· Certificat de l'Agència Tributària.  
· Certificat de la conselleria d'Economia, Hisenda i Ocupació acreditatiu que el sol·licitant no té deutes de naturalesa tributària amb la Generalitat.  
· Certificat de la Tresoreria de la Seguretat Social.  
f) Declaració responsable del sol·licitant d'altres ajudes rebudes per als mateixos costos subvencionables per a les mateixes actuacions per a les que sol·licita la subvenció. Ja que la present convocatòria s'acull al règim d'ajudes «de mínimis» (Reglament (CE) núm. 1998/2006) estes no podran superar en cap cas el límit dels 200.000 euros en tres exercicis fiscals establida pel dit Reglament.   
g) Fitxa de manteniment de tercers (dades bancàries), segons model obtingut en el servidor www.comunitat-valenciana.com/institucional, així com certificat de l'entitat bancària acreditatiu de la titularitat del compte designat.  
h) Declaració responsable de no estar incurs en les prohibicions per a obtindre la condició de beneficiaris establides en l'article 13, apartat 2 i següents, de la Llei 38/2003, de 17 de novembre, General de Subvencions.  
i) Pressupost detallat per partides, calendari d'execució i memòria descriptiva de l'actuació a desplegar que contemple, entre altres, els aspectes següents:   
- Definició i objectius de l'actuació.  
- En el cas de campanyes en mitjans de comunicació, el calendari i el pla de mitjans i la maqueta de la creativitat de la campanya, incloent-hi la ubicació de la marca turística de la Comunitat Valenciana.  
j) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica (o se superen els límits que, en el seu dia, estiguen vigents), el beneficiari haurà d'aportar també la justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que els subministren i s'ha de justificar, expressament, en una memòria l'oferta triada quan esta no recaiga en la proposta econòmica més avantatjosa.  
k) Declaració responsable sobre la disponibilitat de fons propis per a finançar la part de la despesa no subvencionada.  
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.  
3. Els sol·licitants podran executar les activitats una vegada presentat l'imprés de sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. No obstant això, la documentació justificativa de la realització de les actuacions, podrà fer-se extensiva a tot l'exercici 2008, de conformitat amb el que establix l'objecte d'esta resolució.  
4. Les sol·licituds es presentaran preferentment en la seu de l'Agència Valenciana del Turisme (Av. Aragó, 30, 8ª, 46069, València), així com en els Registres dels Servicis Territorials de Turisme d'Alacant (C/ Churruca, núm. 29, 03697 Alacant), Castelló (Pl. Mª Agustina, núm. 5, 12760 Castelló), València (Pl. Alfons el Magnànim, núm. 15-2n, 46449 València), o de l'Oficina de l'administració Turística de Benidorm (Av. Joan Fuster Zaragozá, 3-1ª, 03892 Benidorm), així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. El termini de presentació de sol·licituds serà d'un mes, computable a partir de l'endemà a la publicació d'esta convocatòria en el Diari Oficial de la Comunitat Valenciana.   
6. Quan la sol·licitud no reunisca els requisits establits en l'article 70 de la Llei 30/1992, o no s'acompanye la documentació que d'acord amb esta resolució resulte exigible, es requerirà a l'interessat perquè en el termini màxim i improrrogable de 10 dies esmene la falta o acompanye els documents preceptius, amb indicació que, en el cas de no fer-ho, se li tindrà per desistit en la petició, prèvia resolució que haurà de ser dictada en els termes que preveu l'article 42 de la dita Llei.  
Article 6. Valoració de les sol·licituds i resolució del procediment  
1. Per a la valoració de les sol·licituds i la concessió o denegació d'ajudes es valorarà, entre altres aspectes, els següents:   
a) El grau d'impacte de les actuacions en la promoció i difusió de les destinacions turístiques.  
b) Grau d'interés turístic de l'actuació plantejada.  
c) Pla de mitjans en el cas de campanya publicitària en els mitjans de comunicació.  
d) Complementarietat amb la política de promoció de l'administració turística.  
e) Viabilitat de les actuacions.  
f) Importància turística de l'àmbit que representa l'associació.  
g) Capacitat de representació del sector turístic de l'associació i la seua seu.  
h) Esforç pressupostari de l'administració turística en la promoció i difusió de la imatge de la destinació/actuació.  
i) Caràcter nou de l'actuació a realitzar, on es valorarà especialment la relació amb les noves tecnologies de la comunicació.  
2. En el cas d'aquells projectes que obtinguen idèntica valoració, s'estarà a l'orde de presentació de la documentació completa per part del sol·licitant.  
3. L'òrgan competent per a la instrucció del procediment de les ajudes emmarcades en la present resolució serà l'Àrea de Producte i, en concret, el Servici d'Assistència Turística i Incentius. Dit òrgan, una vegada estudiades les sol·licituds d'acord amb els criteris assenyalats, traslladarà dels expedients i del procés anterior a una Comissió Avaluadora amb la composició següent:  
Presidenta: la cap de l'Àrea de Producte.  
Vicepresident: el cap del Servici d'Assistència Turística i Incentius.  
Vocals:  
Un representant del Servici de Contractació, Coordinació i Assistència Tècnica.  
Un representant del Departament Economicofinancer.  
El cap del Servici Territorial d'Alacant.  
El cap del Servici Territorial de Castelló.  
El cap del Servici Territorial de València.  
La cap de l'Oficina d'Administració Turística de Benidorm.  
El cap de la Secció d'Incentius del Servici d'Assistència Turística i Incentius, qui actuarà com a secretari.  
4. Dita Comissió traslladarà els seus acords a la secretària autonòmica de Turisme i directora de l'Agència Valenciana del Turisme, la qual emetrà la proposta de resolució que, en cas de ser favorable, serà elevada a la consellera de Turisme i presidenta de l'Agència Valenciana del Turisme, qui resoldrà sobre la concessió de les ajudes i fixarà, expressament, la quantia i incorporarà, si fa el cas, les condicions i obligacions a què haja de subjectar-se el beneficiari.  
En el cas que la Comissió d'Avaluació haguera emés acord desfavorable o d'inadmissió sobre algun expedient, es posarà de manifest al sol·licitant, donant-li tràmit d'audiència, per un termini de deu dies, on podrà al·legar i presentar els documents i justificacions que estime pertinents. Transcorregut eixe termini, la secretària autonòmica de Turisme elevarà la proposta de resolució a la consellera de Turisme, la qual resoldrà definitivament.  
Les resolucions dictades per la consellera de Turisme i presidenta de l'Agència Valenciana del Turisme posaran fi a la via administrativa, i el seu contingut es notificarà a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. El termini màxim per a emetre i notificar les resolucions serà de sis mesos des de la finalització del termini de presentació de sol·licituds. Si la documentació exigida en cada programa no estiguera completa, el termini es computarà a partir del dia de la correcta presentació d'aquella. Transcorregut el dit termini sense que s'haja resolt i notificat, s'entendrà desestimada la sol·licitud d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Contra dites resolucions, que esgoten la via administrativa, podrà interposar-se recurs potestatiu de reposició davant del mateix òrgan que ha dictat l'acte, en el termini d'un mes a comptar des de l'endemà de la seua notificació, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació.  
7. Les subvencions concedides seran publicades en el Diari Oficial de la Comunitat Valenciana (DOCV), amb expressió de la convocatòria, del programa i crèdit pressupostari al qual s'imputen, el beneficiari, la quantitat concedida i la finalitat o finalitats de la subvenció.  
Article 7. Incidències posteriors a la concessió  
El cap de l'Àrea de Producte resoldrà les incidències que es produïsquen després de la resolució de concessió i, en especial, els supòsits de:  
- Modificacions justificades pel beneficiari de les actuacions previstes inicialment, entre elles, canvis en les característiques tècniques de les actuacions.  
- Pròrrogues del termini per a l'aportació de documents acreditatius de l'execució del projecte, a l'efecte de liquidació d'ajuda.  
Article 8. Obligacions del beneficiari  
Són obligacions del beneficiari:  
a) Acreditar el compliment de requisits i condicions que determinen la concessió o gaudi de l'ajuda.  
b) El sotmetiment a les actuacions de control financer que corresponguen.  
c) Comunicar a l'Agència Valenciana del Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.  
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Així mateix, seran a càrrec seu els mitjans humans i materials que calguen per al seu compliment i s'hauran de sol·licitar tots aquells permisos, autoritzacions i llicències que corresponguen a la naturalesa de l'activitat a realitzar.   
e) En les actuacions de difusió i promoció haurà de figurar de forma preferent el logotip de l'Agència Valenciana del Turisme, així com el d'aquelles altres entitats que l'actuació concreta requerisca en cada cas.   
f) Així mateix, en el cas que alguna de les actuacions estiguera inclosa en el programa operatiu dels fons FEDER de la Comunitat Valenciana per al període 2007-2013, s'hauran de complir les exigències de la normativa europea sobre difusió i publicitat del finançament comunitari, en especial les establides pel Reglament CE núm. 1828/2006 del Consell, d'11 de juliol de 2006, que establix les disposicions generals relatives al FEDER, FSE i Fons de Cohesió.   
g) Qualssevol altres previstes en l'article 14 de la Llei 38/2003, de 17 de novembre, General de Subvencions.  
Article 9. Liquidació d'ajudes  
1. L'actuació objecte de subvenció haurà d'estar finalitzada en la seua totalitat amb anterioritat al dia 30 de novembre de 2008.  
2. El lliurament de les subvencions es produirà d'una sola vegada, amb justificació prèvia d'haver sigut executada l'acció incentivable a través de la presentació del compte justificatiu, el qual haurà d'anar acompanyada de la documentació original probatòria tant de la despesa com del pagament efectuat. A este efecte s'haurà d'omplir l'imprés normalitzat de compte justificatiu disponible en l'adreça d'Internet següent: www.comunitatvalenciana.com/institucional.  
Con caràcter indicatiu, s'admetran com a justificants de pagament: el rebut del proveïdor, justificant de transferència (si englobara diverses factures, s'haurà d'aportar la relació detallada d'estes), l'extracte del càrrec en el compte bancari, els resguards dels girs, els depòsits en fedataris públics (notaris), etc.  
3. La presentació del compte justificatiu, acompanyada dels justificants a què es fa referència en l'apartat anterior s'efectuarà en el termini d'un mes des de la finalització de les activitats subvencionades i, en tot cas, abans del dia 15 de desembre de 2008.  
4. A la documentació justificativa del punt 2 s'acompanyarà acreditació de l'import, procedència i aplicació dels fons propis i, si fa el cas, d'altres subvencions o recursos amb què, a més de la subvenció, hagen sigut finançades les actuacions. Amb este fi, el beneficiari presentarà una declaració responsable sobre la disponibilitat de fons propis per a finançar la part de la despesa no subvencionada. Així mateix, haurà de justificar-se el compliment formal de les obligacions fiscals i davant de la Seguretat Social, quan s'efectue el pagament en exercicis posteriors al de la concessió, d'acord amb les disposicions vigents en la matèria, considerant-se vigent a este respecte l'autorització referida en l'article 5.1, excepte manifestació contrària expressada per escrit.  
Article 10. Control i inspecció  
L'agència Valenciana del Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar tota aquella informació que considere oportuna, sense perjuí d'altres actuacions inspectores o de comprovació que pogueren desplegar-se a instàncies de la Intervenció General de la conselleria d'Economia, Hisenda i Ocupació o altres organismes competents.  
Article 11. Pèrdua del dret al cobrament de la subvenció  
L'alteració d'alguna de les característiques del projecte o activitat aprovats, l'incompliment de condicions i terminis establits en la resolució, la nul·la execució o execució parcial de la inversió, la falta o incompleta justificació dels gastos efectivament realitzats, la concessió després de la presentació de la sol·licitud d'altres ajudes públiques o privades que en el seu conjunt excedisquen dels límits establits o la concurrència d'alguna de les causes previstes en l'article 37 de la Llei 38/2003, General de Subvencions, podrà donar lloc a la minoració total o parcial de la subvenció concedida.  
Article 12. Revocació i reintegrament de l'ajuda concedida  
L'incompliment pel beneficiari de qualsevol dels requisits, condicions i la resta de circumstàncies que van donar lloc a la concessió de la subvenció, la variació de la finalitat de la inversió o actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes de l'expedient corresponent que podrà finalitzar, si fa el cas, amb la revocació de la subvenció concedida i l'obligació de reintegrar les ajudes percebudes i els corresponents interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de la persona interessada. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.  
DISPOSICIONS FINALS  
Primera  
La secretària autonòmica de Turisme i directora de l'Agència Valenciana del Turisme queda facultada per a dictar les disposicions i adoptar les mesures que considere oportunes per al desplegament i aplicació del que disposa esta resolució.  
Segona  
La present resolució entrarà en vigor l'endemà de la seua publicació en el Diari Oficial de la Comunitat Valenciana.  
Contra esta resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició davant de la presidenta de l'Agència Valenciana del Turisme, en el termini d'un mes, a comptar des de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.  
València, 13 de febrer de 2008.- La consellera de Turisme i presidenta de l'Agència Valenciana del Turisme: Angélica Such Ronda.